Thebe o itoma molomo wa tlase
Mme Orelebe Thebe wa Mookane ke mongwe wa ba ba atlegileng ka lenaneo la nyeletso lehuma la go itshimolodisetsa kgwebo ya go roka diaparo. Fa a bua mo potsolotsong bosheng, Mme Thebe o boletse fa a itshetsa ka go dirisa botsipa jwa go roka, jo a bo tsereng kwa sekoleng sa tiro ya diatla. A re morago ga go fetsa sekole o ne a thapiwa mo kgwebong ya go roka loboka lo lo leele,ka jalo a gwetlhega go itirela e e leng ya gagwe, mme a ikopela dithuso tsa lenaneo la nyeletso lehuma mme kopo ya gagwe ya atlega. O tlhalositse fa a simolotse kgwebo ka 2013, a sena go tsena dithuto tsa kgwebo dibeke tse thataro kwa Mahalapye, A re o ithutile go roka a sa ntse a le kwa sekoleng se segolwane, mme ya re morago a ya go tsweledisa lerato la go roka kwa sekolong sa tiro ya diatla.  A re kitso e,ke yone e tshegeditseng gore kgwebo ya gagwe e tswelele pele go fitlhelela mo nakong eno. Mme Thebe a re o ne a thusiwa ka ditsompelo tsa kgwebo jaaka matsela le metshine e e rokang. O boletse fa kgwebo ya go roka e tsisitse diphetogo mo botshelong jwa gagwe le fa go na le dikgwetlho jaaka letlhoko la bareki ba popota. Le fa go ntse jalo, o boletse fa dipoelo a di dirisa dilo tse di botlhokwa jaaka go duelela bana sekole gammogo le go ba rekela paka. Mme Thebe a re bosheng o ne a supa dithoto tsa gagwe kwa ditshupong tsa kgaolo-potlana ya Mahalapye mme a feta ka tse di tsididi a ikgapela maemo a ntlha mo go direng mosese wa leteisi. A re kgwebo ya gagwe e itebagantse le go dira paka ya dikole,dilwana tsa manyalo,digaretene,diaparo tsa setso le tse dingwe. Mme Thebe o boletse gore o ipapatsa ka go bua ka kgwebo gongwe le gongwe kwa a tsamayang teng, a tlhalosa fa a dira seo ka ntata ya gore ga a ise a nne le madi a go ka bapatsa kgwebo mo diromamoweng le dikoranta. “Kgwebo e, ke thuto mo go nna e bile ke boswa jo ke ka se kakeng ka bo amogwa ke ope,” a tlhalosa. A re o rotloetsa banana le botlhe ba ba tsereng mananeo a nyeletso lehuma go nna pelokgale mo dikgwebong tsa bone. Fa a kgothatsa banana a re ba seka ba nna le poifo fa dikgwebo tsa bone di sa dire sentle mme ba nne le mowa wa tsholofelo ka nako tsotlhe. Mme Thebe gape o ne a gwetlha ba ba maoto a tshupa go ikopela mananeo a puso go ka intsha mo lehumeng la nta e tshetlha, a tlatsa ka go re mananeo a, a ka thusa go kabakanya itsholelo. BOKHUTLO